Deler av en koffert ble torsdag funnet i nærheten av stedet der man fant en del av en flyvinge ved den franske øya Reunion. Funnene startet spekulasjoner om de kan stamme fra MH370-flyvningen som forsvant i fjor på vei fra Kuala Lumpur til Beijing med 239 mennesker om bord.
Men Martin Dolan, sjefen for det australske byrået for transportsikkerhet (ATSB), som leder etterforskningen, mener kofferten sannsynligvis ikke stammer fra MH370.
- Selvfølgelig skal den undersøkes svært nøye, og den riktige beslutningen skal tas, men vi har ikke samme grad av tillit til den som et potensielt bevis, la Dolan til.
Onsdag morgen ble det funnet en del av en flyvinge ved Reunion, og blant andre malaysiske myndigheter har sagt at de føler seg svært sikre på at den stammer fra en Boeing 777, samme type som MH370.